*Metod i strategije provode i pripremaju članovi Zajednice inovativnih nastavnika. Postanite i vi član Zajednice i pronađite još više metoda i strategija, kao i priprema za časove na www.inskola.com.*

|  |  |
| --- | --- |
| Ime I prezime: | **Mr.sc.Fehim Terzić,** Pedagoški zavod Zeničko-dobojskog kantona |
| Predmet: | B/H/S jezik i književnost |
| Razred: | III |
| Tema – oblast: | Interpretacija književnog teksta |
| Naziv M-T-S: | Kipling tehnika |
| **Kratki opis** | |
| Navedena tehnika nosi naziv po prezimenu poznatog pisca Rudyarda Kiplinga (Knjiga o džungli). On je koristio šest pitanja uz pomoć kojih se potiču ideje u rješavanju problema i tvrdio je da postoji samo šest univerzalnih pitanja koja možemo postaviti jedni drugima: **Šta?, Gdje?, Kada?, Kako?, Zašto i Ko?**. On ih je ovjekovječio stihovima: Imao sam šest poštenih ljudi. Oni su me poučavali, a tako sam sve znao. Ja ih zovem Šta, i Gdje, i Kada, kako, i Zašto i Ko. | |
| **Način primjene** | |
| Prilikom rješavanja nekog problema u nastavi, možemo se istim pozabaviti i na način da ga rješavamo davanjem odgovora na ovih šest pitanja. Pitanja se koriste kao podražaj da mišljenje ide u mnogim pravcima, kratka su i direktna, ali općenita, što omogućava njihovu primjenu u različitim situacijama, tokom analiziranja različitih problema, a sve ih to čini veoma fleksibilnim resursima u nastavi. Npr. postavljaju se pitanja u vidu sheme na tabli ili chart-papiru: Šta je problem? Gdje se događa? Zašto se problem dešava? Kada se problem dešava? Kako se može riješti problem? Kako se treba/ne treba uključiti u rješavanje problema?. Tehnika se može koristiti u uvodnom, glavnom i u završnom dijelu sata, ovisno od sadržaja koji se realizira i očekivanih ishoda učenja. | |
| **Primjer primjene** | |
| Tehnika je izuzetno primjenjiva na satu književnosti tokom predmetne (sadržajne analize) književnog teksta. Nakon interpretativnog čitanja književnog teksta ili slušanja zapisa teksta sa zvučne čitanke, slijedi emocionalno-intelektualna pauza i sređivanje utisaka. Uobičajena metodička etapa koja slijedi je provjera stepena shvaćenosti književnosg teksta gledano iz ugla uočavanja prostorno-vremenskih dimenzija, likova, glavnog događaja, uzročno-posljedičnih veza među događajima i sl. Nastavnici obično pristupaju u ovoj etapi postavljanju pitanja razumijevanja sadržaja teksta na globalnom nivou jer tek kasnije slijedi detaljna analiza književnog teksta. U ovoj etapi nastavnik može na plakatu ili flip-chart papiru postaviti shemu sa šest pitanja prema Kipling tehnici i učenike usmjeriti da daju odgovore na ista (davanje frontalnih odgovora, primarne ideje, sekundarne ideje, samostalno popunjavanje shema na nastavnim listićima, rad u malim grupama na popunjavanju shema sa šest pitanja i sl).  Slijedi model primjene u III razredu (IKT ''Zlatna sjekira'', japanska bajka), glavni dio sata:  - **Interpretaivno čitanje teksta u cjelini** (nastavnik)  - **Emocionalno-intelektualna pauza** (sređivanje utisaka nakon čitanja/slušanja)  - **Globalna analiza** (provjera stepena shvaćenosti teksta)  Učenici zajedno sa nastavnikom popunjavaju shemu sa Kipling tehnikom (šest  pitanja i centralni pojam/problem) koja je postavljena na flip-chart papiru.  Popunjavanjem sheme učenici će sagledati glavni događaj u tekstu ''Zlatna sjekira''  na globalnom nivou i pripremiti se za detaljniju analizu u narednim etapama.  **Shema 1.** Bjanko shema sa postavljenim problemom  **Shema 2.** Shema sa datim odgovorima na postavljeni problem  - **Interpretacija književnog teksta** s fokusom na elemente sadržajne (predmetne)  analize):   * radnju (tok događaja i glavni dogđaj u tekstu- temu), * karakterizaciju likova ( likovi, njihove osobine i međuodnos) i * uočavanje ključnih ideja u tekstu. | |
| **Sugestije** | |
| Ukoliko bi se tehnika koristila u uvodnom dijelu sata, onda bi se mogla pročitati neka kraća priča koja ima sličnu tematiku, a problem iz te priče analizirati kroz datih šest pitanja. Nakon toga bi se mogla najaviti nastavna jedinica koja u svom fokusu ima književni tekst koji se odnosi na sličan, ili isti životni problem, ali se s njim susreću neki drugi likovi. Nakon toga u glavnom diejlu sata bi se realizirala interpretacija s fokusom na sadržajnu analizu. U završnom dijelu sata bi se mogla popuniti shema za Kipling tehniku kako bi se sintetizirali elementi sadržajne analize teksta iz glavnog dijela sata i uporedili pristupi rješavanju problema predstavljenih na shemama iz uvodnog i završnog dijela sata. | |

***Prezentacija vaše metode - detaljan opis, fotografije i korišteni materijali:***

**ZLATNA SJEKIRA**

Neki drvosječa je sjekao drva u šumi uz jedno veliko jezero. Snažni udarci: Kon! Kon! odjekivali su daleko po okolici. Jedanput je drvosječa jako i vrlo nezgodno izmahnuo sjekirom te mu ona ispade iz ruke i pljus!- pade u vodu i nestade u dubinama jezera.

- Gle bijede i nevolje- tužno reče drvosječa, gledajući u jezero u čijim je dubinama nestala nejgova sjekira- Baš sam nesrećan!

Drvosječa je stajao tako i razmišljao. Kod kuće nije imao ni jednog drveta i sada nije znao šta da radi. Ali iznenada se iz vode pojavoi starac sa dugom bradom i upita drvosječu:

- Šta kukaš, prijatelju? Šta se dogodilo?

- Sjekira mi je maloprije pala u vodu- odgovori mu on.

- Oh, zbilja si nesrećan čovjek! Ali, ništa, ja ću ti je povratiti reče starac i nestade u vodi.

Poslije nekoliko minuta, on se pojavi na površini jezera. U ruci mu je blistala prekrasna zlatna sjekira.

- Je li ovo tvoja sjekira?- upita starac.

- Ne, nije to moja!-odgovori drvosječa.

- Dobro, onda ću ponovo potražiti!- reče starac i nestade u dubinama jezera. Dugo ga otuda nije bilo. Najzad se pojavi. U ruci je držao neobično lijepu srebrenu sjekiru.

-Teško je nađoh!- reče. - Ovo će sigurno biti tvoja.

- Ne, nije ni ta. Moja je obična željezna.

- A, tako! Onda opet moram da tražim.

I starac zaroni u vodu. Ubrzo se pojavi iz vode sa drvosječinom sjekirom.

- E, je li ovo tvoja?

- Jeste! To je! Baš ti hvala što si mi je izvadio.

Drvosječa je neprestano zahvaljivao starcu, dok mu ovaj najzad reče:

- Vidim da si, zaista, pošten čovjek! E, kad si takav, evo ti onda na dar i ove dvije.

Starac mu izvadi iz vode i zlatnu i srebrenu sjekiru, izbaci ih na obalu i nestade u dubinama jezera. Drvosječa se vrati kući i susjedima ispriča kako je od dobroćudnog starca sa bijelom bradom dobio na poklon zlatnu i srebrenu sjekiru. Ču za taj slučaj i neki mladi drvosječa iz susjednog sela,pa i on poželi da dobije sličan poklon. Zato se uputi na isto mjesto, stade sjeći drva, pa hotimice ispusti sjekiru u vodu.

- Gle nesreće!- uzviknu koliko je mogao i stade buljiti u vodu gdje je maloprije pala sjekira.

- Šta kukaš prijatelju? Šta ti se dogodilo?

- Sjekira mi je pala u vodu!

- Vidiš, zbilja si nesrećam! Ali ništa, potražit ću je.

Čim je starac izgovorio te riječi, već ga je nestalo ispod površine vode. Čekao je mladi drvosječa, čeako i neprestano mislio o velikoj zlatnoj sjekiri. Prošlo je nekoliko minuta i otuda se pojavi starac sa neobično sjajnom sjekirom.

- Je li ovo tvoja sjekira?- upita on.

- Jeste, jeste, to je upravo ta!- uskliknu drvosječa sav sretan što će i on dobiti zlatnu sjekiru.

- Da, ali takav lažac kao što si ti nikada neće naći svoju vlastitu- reče starac i odmah iščeznu u vodi velikog jezera.

Japanska bajka

**Korišteni materijali:**

1. XXX. (2010). Priručnik za nastavnike o prevenciji nasilja koje uključuje djecu. Zenica: Pedagoški zavod.

2. http://changingminds.org/techniques/questioning/kipling\_questions.htm

3. http://creatingminds.org/tools/kipling.htm